Volvo satser på lynhurtig opladning

Volvo Cars har investeret i det israelske firma StoreDot, der udvikler en ny teknologi til lynhurtig opladning af elbilsbatterier. Ifølge virksomheden vil det gøre det muligt at oplade 160 kilometers rækkevidde på bare fem minutter.

Samtidig meddeles det, at teknologien forventes klat til masseproduktion allerede i 2024. Der er altså ikke tale om luftige fremtidsplaner. Med mindre StoreDot overvurderer sig selv, forstås.

Ifølge en pressemeddelelse, er StoreDots batteriudvikling centreret omkring en unik silicium-dominerende anode-teknologi og dertil tilknyttet softwareintegration.

Samarbejdet får et tredje ben, da det primært kommer til at foregå inden for det joint venture, som Volvo Cars etablerede sidste år med batteriproducenten Northvolt.

“Målet er at udvikle en ekstremt hurtig batteriladeteknologi – helt i overensstemmelse med Volvo Cars’ ambition om at udvikle elbiler med længere rækkevidde, hurtigere opladning og lavere omkostninger,” skriver selskabet.

I dag kan Volvos elbiler lades op med 150 kW. Flere elbiler kan lade med en højere spidseffekt, mens andre mærker også investerer i batteriudskiftningsstationer, hvor batteriet udskiftes med en fuldt opladet i stedet for at blive hurtigt opladet.

Volvo har også for nyligt startet en test af trådløs opladning af elbiler i Göteborg. Samme område som Volvo og Northvolt har planer om at bygge et fælles forsknings- og udviklingscenter samt et batteriproduktionsanlæg.

Volvo satser på lynhurtig opladning